व्याकरण गी विवरणात्मक जां वर्णनात्मक भाशाविज्ञान आखेआ गेदा ऐ की जे व्याकरण कुसै बी काल-विशेश दी भाशा दा सिर्फ वर्णन जां ब्यौरा गै प्रस्तुत करदा ऐ ते भाशा दी शुद्ध व्यवस्था ते प्रयोग आह्‌ले पास्सै संकेत करदा ऐ अर्थात् कुसै भाशा दे लिंग, वचन आदि दा स्हेई प्रयोग दसदा ऐ। पर इसदे विपरीत भाशाविज्ञान एह् बी दसदा ऐ जे इ’नें प्रयोगें जां व्यकरणिक रूपें दा कुसै बी निश्चत रूप इच प्रयुक्त होने दा केह् कारण ऐ। व्यकरण सिर्फ कुसै कालविशेश च प्रचलित रूपें गी नियमबद्ध करदा ऐ पर भाशाविज्ञान दा सरबन्ध भाशाएं कन्नै होंदा ऐ। भासाविज्ञान दे नियम कुसै भाशाविशेश कन्नै सरबन्धत नेईं होंदे बल्के सर्वभाशिक होंदे न। भाशाविज्ञान कुसै बी भाशा दे कुसै बी भाशी गी मनमर्जी अनुसार उच्चारण करने दी छूट नेईं दिंदा। देवेन्द्र नाथ शर्मा दे अनुसार “भाशा विज्ञान व्याख्यात्मक ते विश्लेशनात्मक होंदा ऐ अर्थात् भाशा सरबन्धी नियमें ते परिवर्तनें च कार्य-करण भाव स्थापित करने दा प्रयास करदा ऐ।”